Informácia o splnení uznesenia vlády č. 1043 z 5. decembra 2007

Uznesením vlády č. 1043 z 5. decembra 2007 k vývoju pohľadávok Sociálnej poisťovne voči zdravotníckym zariadeniam bolo v rámci časti B. uložené ministrovi zdravotníctva 
B.1.	predložiť na rokovanie vlády návrh na riešenie oddlženia zdravotníckych zariadení
B.2.	zabezpečiť plnenie zákonných odvodových povinností štátnych zdravotníckych zariadení voči Sociálnej poisťovni
B.3.	zabezpečiť finančné prostriedky pre Detské fakultné nemocnice v Bratislave, Banskej Bystrici a Košiciach tak, aby tieto nemocnice uhradili Sociálnej poisťovni najneskôr do 31. januára 2008 dlžné poistné vzniknuté za obdobie pred 1. januárom 2007

Informácie uvedené v tomto materiáli sa týkajú zdravotníckych zariadení v pôsobnosti Ministerstva zdravotníctva SR (ďalej len „ZZ v pôsobnosti MZ SR“). 

Úloha B.1.: 
Predložiť na rokovanie vlády návrh na riešenie oddlženia zdravotníckych zariadení
Na riešenie oddlženia a zlepšenie finančnej výkonnosti ZZ v pôsobnosti MZ SR sú prijaté nasledovné opatrenia:
a)	vykonáva sa centrálne obstarávanie liekov a zdravotníckych pomôcok prostredníctvom zdravotných poisťovní, čím sa získavajú výhodnejšie ceny v porovnaní s tým, keby si obstarávanie vykonávalo príslušné zdravotnícke zariadenia vo vlastnej pôsobnosti; za účelom rozšírenia spektra obstarávaných liekov a zdravotníckych pomôcok bola zaslaná na medzirezortné pripomienkové konanie novela vyhlášky č. 445/2005 a zdravotné poisťovne budú môcť nakupovať nielen obmedzený okruh liekov a zdravotníckych pomôcok, ale obstarávanie bude závisieť od ceny lieku a zdravotníckej pomôcky;
b)		od 1.1.2008 je v platnosti degresívna obchodná prirážka, vďaka ktorej sa prevažne drahé lieky nakupujú podstatne lacnejšie;
c)	výnos z odpredaja prebytočného majetku štátu, ktorý je v správe ZZ v pôsobnosti MZ SR je prednostne použitý na postupné vyrovnávanie záväzkov po lehote splatnosti
d)	ZZ v pôsobnosti MZ SR  rokujú so zdravotnými poisťovňami s cieľom uzatvoriť také zmluvy o poskytovaní zdravotnej starostlivosti, ktoré by zohľadňovali skutočný rozsah poskytovania zdravotnej starostlivosti a ceny výkonov na úrovni ekonomicky oprávnených nákladov

V súvislosti s riešením oddlženia ZZ v pôsobnosti MZ SR voči Sociálnej poisťovni zrealizovalo Ministerstvo zdravotníctva SR:
e)	minister zdravotníctva vydal písomný príkaz na plnenie si odvodových povinností voči Sociálnej poisťovni; 
f)	od druhého polroku 2007 Ministerstvo zdravotníctva SR pre riaditeľov ZZ v pôsobnosti MZ SR predpísalo ukazovatele hmotnej zainteresovanosti, ktoré sú vyhodnocované na štvrťročnej báze. Za oblasť finančnej výkonnosti je jedným z ukazovateľov stav zadlženosti.

Na komplexné riešenie oddlženia zdravotníckych zariadení bude Ministerstvo zdravotníctva SR v spolupráci s Ministerstvom financií SR v zmysle schváleného Plánu práce vlády SR na rok 2008 v mesiaci september 2008 predkladať materiál „Koncepcia systému riešenia vonkajšej a vnútornej zadlženosti zdravotníckych zariadení v strednodobom horizonte“. V rámci tejto koncepcie bude navrhnutý systém riešenia zadlženosti zdravotníckych zariadení vrátane zadlženosti voči Sociálnej poisťovni.  

Úloha č. B.2.
Zabezpečiť plnenie zákonných odvodových povinností štátnych zdravotníckych zariadení voči Sociálnej poisťovni	
V priebehu roku 2007 sa uskutočnilo niekoľko pracovných rokovaní zástupcov Ministerstva zdravotníctva SR so zástupcami Ministerstva práce, sociálnych vecí a rodiny SR a zástupcami Sociálnej poisťovne. Riaditelia ZZ v pôsobnosti MZ SR boli dôrazne upozornení na striktné dodržiavanie povinnosti hradiť odvody do Sociálnej poisťovne spôsobom, aby neboli negatívne ovplyvnené iné zákonom upravené odvodové povinnosti. 

Následne štatutárni zástupcovia ZZ v pôsobnosti  MZ SR rokovali s riaditeľmi pobočiek Sociálnej poisťovne s cieľom dohodnúť systém vyrovnania záväzkov po lehote splatnosti. Boli dohodnuté splátkové kalendáre na postupné vyrovnanie záväzkov po lehote splatnosti

  ZZ v pôsobnosti MZ SR si v zásade plnia svoje zákonné odvodové povinnosti voči Sociálnej poisťovni.

V rámci tejto informácie o  výške záväzkov po lehote splatnosti vo vzťahu k Sociálnej poisťovni sú uvedené záväzky po lehote splatnosti na úrovni istiny.

Z údajov spracovaných z výkazov ZZ v pôsobnosti MZ SR  bola výška záväzkov po lehote splatnosti k 31.12.2007 voči Sociálnej poisťovni 875 mil. Sk, čo je 15% z celkového dlhu ZZ v pôsobnosti MZ SR. Štruktúra dlhu ZZ v pôsobnosti MZ SR so stavom k 31.12.2007 je uvedená v grafe č. 1. 

Záväzky po lehote splatnosti so stavom k 31.12.2007 voči Sociálnej poisťovni vo výške 875 mil. Sk podľa jednotlivých ZZ v pôsobnosti MZ SR sú uvedené v prílohe č. 1 tohto materiálu.

V snahe postupne znižovať dlh voči Sociálnej poisťovni ZZ v pôsobnosti MZ SR pristúpili k vyrovnaniu záväzkov po lehote splatnosti vzniknutých do 31.12.2006. Ich výška bola 443 mil. Sk (zdroj: výkazy ZZ v pôsobnosti MZ SR k 31.12.2007). Najväčšími dlžníkmi boli Fakultná nemocnica s poliklinikou Bratislava, Fakultná nemocnica s poliklinikou J. A. Reimana Prešov, Fakultná nemocnica s poliklinikou F. D. Roosevelta Banská Bystrica a Detská fakultná nemocnica s poliklinikou Bratislava. Dlh týchto štyroch ZZ v pôsobnosti MZ SR tvoril 85% z celkového dlhu ZZ v pôsobnosti MZ SR voči Sociálnej poisťovni vzniknutý do 31.12.2006. Percentuálny podiel výšky záväzkov po lehote splatnosti vzniknutých do 31.12.2006 voči Sociálnej poisťovni za ZZ v pôsobnosti MZ SR je uvedený v grafe č. 2.

	

										

										

										

										

										

										

										

										
Do konca januára 2008 ZZ v pôsobnosti MZ SR vyrovnali záväzky po lehote splatnosti vzniknuté do 31.12.2006 voči Sociálnej poisťovni vo výške 332 mil. Sk,  t. j. vysporiadali 75% záväzkov po lehote splatnosti vzniknutých do 31.12.2006. Ostatných 25% záväzkov po lehote splatnosti sú záväzky Fakultnej nemocnice s poliklinikou Bratislava (10%) a Fakultnej nemocnice s poliklinikou J. A. Reimana Prešov (90%). V rámci rokovaní s riaditeľmi pobočiek Sociálnej poisťovne boli dohodnuté splátkové kalendáre. 
V prílohe č. 2 tohto materiálu je uvedený prehľad výšky záväzkov po lehote splatnosti podľa jednotlivých ZZ v pôsobnosti MZ SR voči Sociálnej poisťovni vzniknutých do 31.12.2006 a výška ich vysporiadania ku koncu januára 2008. 
V grafe č. 3 je uvedený percentuálny podiel vysporiadaných a nevysporiadaných záväzkov po lehote splatnosti vzniknutých do 31.12.2006 voči Sociálnej poisťovni so stavom k 31.1.2008.

V snahe maximálne riešiť zníženie zadlženosti ZZ v pôsobnosti MZ SR voči Sociálnej poisťovni sú aj v súčasnosti vedené zo strany MZ SR rokovania so zástupcami Sociálnej poisťovne.

Úloha č. B.3.:
Zabezpečiť finančné prostriedky pre Detské fakultné nemocnice v Bratislave, Banskej Bystrici a Košiciach tak, aby tieto nemocnice uhradili Sociálnej poisťovni najneskôr do 31. januára 2008 dlžné poistné vzniknuté za obdobie pred 1. januárom 2007
	Ministerstvo zdravotníctva SR neposkytlo finančné prostriedky z rozpočtu kapitoly MZ SR. Vyrovnanie záväzkov po lehote splatnosti vzniknutých pred 1. januárom 2007 boli uhradené zo zdrojov ZZ v pôsobnosti MZ SR. 
Detská fakultná nemocnica s poliklinikou Bratislava uhradila svoje záväzky po lehote splatnosti vzniknuté pred 1. januárom 2007 v plnej výške istiny Sociálnej poisťovni do 31. januára 2008.
Detské fakultné nemocnice Banská Bystrica a Košice nemali voči Sociálnej poisťovni záväzky po lehote splatnosti vzniknuté pred 1. januárom 2007.